Fil-Karnival ta’ din is-sena se jkun hemm il-wiċċ l-ieħor tal-eks membru parlamentari, Dr Franco Debono. Wiċċ il-Kummissarju tal-Liġijiet maħdum mill-karta pesta se jkun fost ħames maskaruni ta’ politiċi Maltin li ħadem Lorry Coleiro u sħabu għall-Karnival ta’ Malta li se jsir bejn it-28 ta’ Frar u l-4 ta’ Marzu. Lorry Coleiro spjega ma’ www.tvm.com.mt li għaddej bl-aħħar irtokki fuq il-maskaruni ta’ Dr Debono, Dr Konrad Mizzi, Dr Austin Gatt, Giovanna Debono u Tonio Fenech. Is-sur Coleiro qal li l-maskarun ta’ Franco Debono jinkludi l-mobajl li tant hu sinonimu miegħu, il-pappagall fuq spallejh u ċ-ċertifikat tal-iskola f’idejh. L-eks-Ministru tat-Trasport, Austin Gatt se narawh bħala xufier tal-Arriva qed isuq xarabank tieħu n-nar waqt li l-eks Ministru tal-Finanzi Tonio Fenech jidher qed iżomm arloġġ tal-lira wara dahru. L-eks-Ministru għal Għawdex, Giovanna Debono se tinbidel f’qaddisa bir-raġġiera. Il-Ministru tal-Enerġija, Konrad Mizzi jidher qed iżomm ċilindru tal-gass, ħiereġ miċ-ċumnija tal-power station u bi stikka f’idejh bil-kliem, ‘Shame on you!’. Fis-sigħat li ġejjin, se nwasslulkom aktar dettalji u ritratti fuq is-satira politika li se tirritorna fil-Karnival wara nuqqas ta’ kważi 80 sena. “Jien nemmen ħafna fis-satira” Intant ma’ tvm.com.mt , Dr Franco Debono qal li hu jemmen ħafna fis-satira u qal li din tista’ ġġib l-għaqda fis-soċjetà.  Hekk kif kien qed jirreferi għal kulur l-aħmar u l-blu li hemm fuq iċ-ċoff tiegħu, malajr qalilna li kellu jħallina għax instema’ jdoqqlu l-mobile! Rapport: Keith Demicoli